CELEX: 62020TN0148
Language: hr
Date: 2020-03-09 00:00:00
Title: Predmet T-148/20: Tužba podnesena 9. ožujka 2020. – FC protiv EASO-a

25.5.2020   
            
            
               HR
            
            
               Službeni list Europske unije
            
            
               C 175/29
            
         
      Tužba podnesena 9. ožujka 2020. – FC protiv EASO-a
      (Predmet T-148/20)
      (2020/C 175/40)
      Jezik postupka: grčki
      
         Stranke
      
      
         Tužiteljica: FC (zastupnik: B. Christianós, odvjetnik)
      
         Tuženik: Europski potporni ured za azil (EASO)
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi pobijanu odluku EASO-a br. EASO/ED/2019/509 od 18. prosinca 2019. o odbijanju pritužbe koju je tužiteljica podnijela 5. rujna 2019. na temelju članka 90. stavka 2. Pravilnika o osoblju za dužnosnike Europske unije (u daljnjem tekstu: Pravilnik),
               
            
                  —
               
               
                  poništi odluku EASO-a od 7. lipnja 2019. o odbijanju izjave o povlačenju otkaza od 1. ožujka 2019., koju je tužiteljica dala dana 23. svibnja 2019.,
               
            
                  —
               
               
                  naloži EASO-u da tužiteljici po osnovi naknade štete uvećane za kamate, isplati iznos u visini naknade koju bi primila da je ostala na radnom mjestu na kojem je radila u EASO-u, i to od 1. lipnja 2019. do trenutka vraćanja na dužnost u EASO-u ili u protivnom do isteka njezina ugovora s EASO-om ili do zapošljavanja na drugo radno mjesto s odgovarajućom plaćom koja je iznosila 7 534,03 eura mjesečno (do 15. srpnja 2019.) odnosno 7 777,25 eura mjesečno (od 16. srpnja 2019.),
               
            
                  —
               
               
                  naloži EASO-u da tužiteljici isplati ukupan iznos od 250 000 eura po osnovi naknade neimovinske štete i naknade štete za zdravlje pretrpljene do današnjeg dana,
               
            
                  —
               
               
                  naloži EASO-u snošenje svih troškova postupka koje je imala tužiteljica.
               
            
         Tužbeni razlozi i glavni argumenti
      
      U prilog osnovanosti tužbe tužiteljica ističe dva tužbena razloga.
      
                  1.
               
               
                  Prvi tužbeni razlog, vezan uz činjenicu da je pobijana odluka br. EASO/ED/2019/509 nevaljana iz sljedećih razloga:
                  
                              —
                           
                           
                              povreda tužiteljičina prava na dobru upravu (članak 41. Povelje Europske unije o temeljnim pravima; u daljnjem tekstu: Povelja), u kontekstu načela nepristranosti, dužnosti brižnog postupanja i načela objektivnosti kao i pretpostavke nedužnosti (prvi razlog za poništenje u vezi s prvim tužbenim razlogom),
                           
                        
                              —
                           
                           
                              povreda tužiteljičina prava da upravno tijelo uzme u obzir njezin interes, koje proizlazi iz prava na dobru upravu (članak 41. Povelje) i dužnosti pružanja pomoći (članak 24. Pravilnika) (drugi razlog za poništenje u vezi s prvim tužbenim razlogom),
                           
                        
                              —
                           
                           
                              navedena praksa i nezakoniti propusti EASO-a nevaljani su zbog očite pogreške u ocjeni, pogreške koja se tiče prava i nedovoljnog obrazloženja (treći razlog za poništenje u vezi s prvim tužbenim razlogom).
                           
                        
            
                  2.
               
               
                  Drugi tužbeni razlog, vezan uz činjenicu da je pobijana odluka br. EASO/ED/2019/509 nevaljana iz sljedećih razloga:
                  
                              —
                           
                           
                              nedostaci koji proizlaze iz očite pogreške u ocjeni, pogreške koja se tiče prava i nedovoljnog obrazloženja, posebno u odnosu na podnošenje otkaza na temelju članka 47. točke (b) podtočke ii. Uvjeta zapošljavanja ostalih službenika, i na moguće povlačenje otkaza (prvi razlog za poništenje u vezi s drugim tužbenim razlogom),
                           
                        
                              —
                           
                           
                              povreda tužiteljičina prava na dobru upravu (članak 41. Povelje) i dužnosti pružanja pomoći (članak 24. Pravilnika koji se na odgovarajući način primjenjuje), posebno u kontekstu njezina prava da upravno tijelo uzme u obzir njezin interes (drugi razlog za poništenje u vezi s drugim tužbenim razlogom).